
תקנות סדר הדין הפלילי (פיצויים בשל מעצר או מאסר) (תיקון), התשס"ד-2004

היו”ר אופיר פינס-פז:

	אני פותח את ישיבת ועדת החוקה, חוק ומשפט. על סדר-יומנו: תקנות סדר הדין הפלילי (פיצויים בשל מעצר או מאסר) (תיקון). אני רוצה גם לשמוע מה המצב היום.

יפעת רווה:

	יש היום פיצויים.

היו”ר אופיר פינס-פז:

	רציתי לעשות חוק לפיצויים, ואמרו לי שלא צריך, שיש.

יפעת רווה:

	היום, גם לפי סעיף 80 לחוק העונשין וגם לפי סעיף 38 בנושא של מעצרים, יש אפשרות לפצות בשני מקרים: מקרה אחד, כשלא היה שום יסוד להגיש כתב אישום או יסוד לעצור. מקרה שני זה נסיבות אחרות – יכול להיות שכן היה יסוד לעצור, ואחר כך הסתבר שנעשה עוול.

היו”ר אופיר פינס-פז:

	מה לגבי זיכוי?

יפעת רווה:

	התנאי הוא זיכוי, אבל לא כל זיכוי, כי יש סיכוי שברגע האחרון, למשל, עד נעלם.

היו”ר אופיר פינס-פז:

	זיכוי מחוסר אשמה ולא מהיעדר ראיות מספיקות?

יפעת רווה:

	מה שנאמר בחוק זה - "נסיבות אחרות".

היו”ר אופיר פינס-פז:

	הכוונה למה שאני אומר?

יפעת רווה:

	זה שנוי במחלוקת. יש גישות שונות.

תמי סלע:

	יש גישה שאומרת שאם זה זיכוי מוחלט, זה כשלעצמו מצדיק.

יפעת רווה:

	בעבר היו פחות נותנים פיצויים, וזה היה נעשה במשורה, היום הגישה היא שונה.

היו”ר אופיר פינס-פז:

	בידי מי ההחלטה?

יפעת רווה:

	בידי בית-המשפט.

היו”ר אופיר פינס-פז:

	ואז הוא אומר למדינה שיפצו. האם יש תעריף?

עליזה מרגוליס:

	המזוכה רשאי להגיש בקשה לפיצוי לפי סעיף 80.

יפעת רווה:

	זה לא מונע ממנו להגיש תביעה אזרחית. פה זה הליך מאוד מהיר, ולכן יש סכומים קצובים, לא כל כך גבוהים.

	הסכומים היום קבועים בתוספת לתקנות סדר הדין הפלילי (פיצויים בשל מעצר או מאסר).

היו”ר אופיר פינס-פז:

	מה לגבי פיצוי על עוגמת הנפש?

יפעת רווה:

	יש על זה סעיף אחר.

היו”ר אופיר פינס-פז:

	על מה אנחנו דנים היום?

יפעת רווה:

	היום רק על הנושא של הוצאות שכר טרחה של עורך-הדין.

היו”ר אופיר פינס-פז:

	אדם יושב במעצר עד תום ההליכים, והוא יצא זכאי, צריך לפצות אותו במיליונים.

תמי סלע:

	היום מפצים לכל יום לפי החלק היחסי של השכר הממוצע.

יפעת רווה:

	צריך להבחין בין ההליך הזה, שהוא הליך מהיר, ולכן גם הסכומים בו יחסית נמוכים.

היו”ר אופיר פינס-פז:

	ההליך המהיר הוא רק לגבי פיצוי שכר טרחה?
יפעת רווה:

	גם וגם. יש תקנה 8 שמדברת על ימי מעצר ומאסר, והפיצוי הוא החלק ה-25 של השכר החודשי הממוצע במשק. מחשבים את מספר ימי המעצר, ונותנים על כל יום פיצוי, לפי השכר הממוצע במשק.

תמי סלע:

	זו גם סוגיה בפני עצמה, אבל כרגע זו לא הסוגיה שמשרד המשפטים מביא לתיקון.

יפעת רווה:

	מובן שאם הבן-אדם הוא מיליונר, ובגלל זה הוא הפסיד את כל רכושו, הוא יכול ללכת לבית-המשפט ולתבוע את הסכום הריאלי.

	היום תלוי ועומד בג"ץ, בבג"ץ העותר טוען שהסכומים פה, גם בהליך המהיר, צריכים להיות הסכומים הריאליים. העמדה של המדינה היא שלא, שהסכומים האלה, זה איזה פיצוי מינימלי בהליך מהיר.

היו”ר אופיר פינס-פז:

	השכר הממוצע הוא לא סכום ריאלי?

יפעת רווה:

	מדובר על שכר טרחת עורך-דין. למשל, הוא לוקח את עורך-הדין הכי טוב במדינת ישראל, ומשלם לו מיליונים. לפי ההסדר המהיר, הסכומים עדיין מוגבלים לסכומים האלה.

היו”ר אופיר פינס-פז:

	אתם מגדילים עכשיו את הסכומים.

תמי סלע:

	לא ממש.

היו”ר אופיר פינס-פז:

	מה אתם עושים עכשיו?

יפעת רווה:

	אנחנו מתאימים את זה לתקנות. בחלק מהמקרים זה קטן ובחלק מהמקרים עולה.

היו”ר אופיר פינס-פז:

	אם זה נכון, אני מיד עוצר את הישיבה.

תמי סלע:

	קשה קצת להבין, כי החלוקה היא אחרת מבחינת הסעיפים, אבל יהיו מקרים שבהם זה יפחת באופן משמעותי.

יפעת רווה:

	התקנות היום מאוד לא ברורות. הן אומרות מה נותנים בישיבה הראשונה, מה בישיבה נוספת ומה בישיבה של ערעור. חשבנו שהדבר המתאים יהיה להצמיד אותן לתקנות הסניגוריה.

	דבר נוסף שצריך לדעת, שהיום אפשר להוסיף למה שקיים. לבית-המשפט יש שיקול דעת להוסיף 50% במקרים שהוא חושב שהצדק דורש את זה. לעומת זאת, בתקנות הסניגוריה, אכן הסכום הבסיסי בהרבה מהמקרים הוא יותר נמוך, אבל אפשר להוסיף 150%, ולכן, עם התוספת של 150%, זה בדרך כלל עולה.

תמי סלע:

	רק שבדרך כלל לא מוסיפים.

רחל תורן:

	זו תוספת בשיקול דעת.

יפעת רווה:

	הכול בשיקול דעת.

תמי סלע:

	בדרך כלל הם לא מוסיפים, צריך נסיבות מיוחדות כדי להוסיף. בדרך כלל בית-המשפט נוטה ללכת לסכומים הקבועים, ולכן אי-אפשר להגיד שזה בסדר בגלל ה-150%.

היו”ר אופיר פינס-פז:

	למה אתם משנים את השם?

יפעת רווה:

	עשינו כמה תיקונים טכניים, מפני שהתקנות האלה ישנות למדי, והן מפנות לכל מיני חוקים ישנים. היום שם התקנות זה רק פיצויים בשל מעצר ומאסר, ויש פה גם החזר הוצאות, לכן יש פה גם על פיצויים וגם על הוצאות. על זה העירו לנו מהמחלקה של ניסוח החוק אצלנו, וקיבלנו את ההערה הזאת.
	
רחל תורן:

	מי יזם את התיקון הזה?

יפעת רווה:

	משרד המשפטים.

רחל תורן:

	מה החיסכון הכלכלי מהתיקון הזה?

יפעת רווה:

	אין חיסכון כלכלי.

רחל תורן:

	אני הבנתי שיש חיסכון כלכלי משמעותי, ובגלל זה יזמו את זה.

יפעת רווה:

	זה לא נכון. קודם כול, יזמו את זה לפני שהתקנות לסניגוריה ירדו, ושנית, המטרה היתה לעשות את זה יותר מסודר.

היו”ר אופיר פינס-פז:

	מה זה סעיף 2, תיקון הפתיח?

יפעת רווה:

	היום, השמות של החוקים השתנו, ולכן התאמנו אותם. חוק בתי המשפט, התשי"ז-1957, כבר מזמן לא קיים.

היו”ר אופיר פינס-פז:

	מה זה "תיקון תקנה 1"?

יפעת רווה:

	הפסקה הראשונה היא דבר טכני, והפסקה השנייה, כיוון שאנחנו משתמשים בתקנות הסניגוריה, אנחנו מגדירים מה זה תקנות הסניגוריה.

היו”ר אופיר פינס-פז:

	מה זה "תיקון תקנה 3"?

יפעת רווה:

	תקנות סדר הדין האזרחי, התשכ"ג-1963 כבר לא קיימות, היום זה תקנות מ-1984.

היו”ר אופיר פינס-פז:

	מה זה "תיקון תקנה 4"?

יפעת רווה:

	היום, השיטה של המרצה בוטלה.

היו”ר אופיר פינס-פז:

	מה זה "תיקון תקנה 5"?

יפעת רווה:

	זה טכני.

היו"ר אופיר פינס-פז:

	מה זה "תיקון תקנה 8"?
יפעת רווה:

	חוק הביטוח הלאומי מ-1968 השתנה.

תמי סלע:

	תיקון תקנה 9 זה התיקון היחיד שלא טכני.

היו"ר אופיר פינס-פז:

	אנחנו נאשר עד תקנה 8.

יפעת רווה:

	הפתיח הוא טכני. בפסקה (1)(1), "בעד הוצאות בפועל – כפי שהכיר בהן בית המשפט או הרשם, לפי קבלות", זו העתקה של התוספת, זה לא השתנה.

	"בעד שכר טרחה של עורך דין – כאמור בתקנה 1 לתקנות הסניגוריה", שאלה תקנות הסניגוריה הציבורית שאליהן אנחנו מפנים. בתקנות הסניגוריה הציבורית יש רשימה של סכומים. עשיתי טבלה כדי שאפשר יהיה לראות בדיוק מה ירידה ומה עלייה.

היו"ר אופיר פינס-פז:

	תפרטי מה עלייה ומה ירידה.

יפעת רווה:

	יש השלב הראשון, שזה שלב של הארכת מעצר, ישיבה ראשונה בבית המשפט.

תמי סלע:

	קודם אני אציין משהו לגבי תקנות הסניגוריה. יש התקנות הקבועות, שהן באמת קובעות את השכר שמשלמים לסניגורים, לא סניגורים שהם עובדי הסניגוריה הציבורית, אלא סניגורים שהסניגוריה הציבורית מעסיקה אותם, חיצוניים. לא מזמן אישרנו הוראת שעה שמקצצת ב-10%. כיוון שגם כך, במקרים רבים, זה מוריד, אז חשבנו להפנות לתקנות הקבועות.

היו"ר אופיר פינס-פז:

	מה היה עד עכשיו?

יפעת רווה:

	עד עכשיו יש את תקנות הפיצויים בשל מעצר או מאסר.

היו"ר אופיר פינס-פז:

	זה לא קשור לסניגוריה.

רחל תורן:

	זה היה גבוה יותר.

יפעת רווה:

	זה לא מדויק.

היו"ר אופיר פינס-פז:

	מה לא מדויק במה שהיא אומרת?

יפעת רווה:

	מה שלא מדויק, שהסכום הבסיסי שהיה, אכן, בחלק מהמקרים, היה גבוה יותר, אבל בתקנות הסניגוריה אפשר להוסיף 150% לעומת התקנות הקיימות, שלפיהן אפשר להוסיף 50%, והכול בשיקול דעת של בית-המשפט.

היו"ר אופיר פינס-פז:

	יש ירידה, אבל שיקול הדעת עולה. זה מה שאת אומרת?

יפעת רווה:

	זה מה שאני אומרת.

היו"ר אופיר פינס-פז:

	מה הרציונאל של זה?

יפעת רווה:

	קודם כול, התחלנו תהליכים לפני שהיתה הירידה של ה-10%- - -

תמי סלע:

	גם בלי הירידה של 10% זה ירידה.

היו"ר אופיר פינס-פז:

	מה הרציונאל? רציתם לעשות קיצוץ תקציבי?

יפעת רווה:

	בכלל לא. כנראה, גם אין בזה קיצוץ תקציבי.

רחל תורן:

	יש, אלא אם כן יש שיקול דעת.

יפעת רווה:

	יש שיקול דעת. בתקנות הסניגוריה זה "פיקס", זאת אומרת, הסכום שקבעו שם, זה מה שנותנים לסניגור. לעומת זאת, כאן, תמיד לבית-המשפט יש שיקול דעת. בכל מקרה שהוא חושב שהסכום ירד והוא נמוך מדי, הוא יכול לתת עוד 150%.

היו"ר אופיר פינס-פז:

	אני מתנגד לזה. אם הייתי יושב-ראש הוועדה, על המקום הייתי שולח אתכם למקום שממנו באתם לעשות שיעורי בית. אני לא מסכים לזה. חשבתי שאתם באים סוף-סוף לתת לאדם הזכאי את היכולת לפחות לשלם לעורכי-הדין שלו כמו בני אדם.

יפעת רווה:

	המקסימום עולה, המקסימום הוא בשיקול דעת.

היו"ר אופיר פינס-פז:

	את טועה בעניין הזה. כאשר היה שיקול דעת של 50%, שזה גם הרבה מאוד, גם אז השימוש לטעמי היה במשורה. אף אחד לא ישתמש ב-150%, הם גם כן ייתנו 50%, ואז, בשורה התחתונה, אנחנו מורידים ביומיום, ובמקרים יוצאי דופן מעלים. זה לא מקובל.

תמי סלע:

	המטרה היתה בעצם ליצור פירוט יותר נכון של סוגי ההליכים, כי התעוררו, בגלל התקנות היום, שהן לא מפורטות מספיק, הרבה התדיינויות לאיזה סעיף נכנס איזה הליך. אז למה לא להעתיק לתוספת את הפריטים לפי תקנות הסניגוריה ולקבוע סכומים סבירים, שהם ברוח הסכומים שהיו קודם?

היו"ר אופיר פינס-פז:

	אם אתם באים שוב, תבואו עם המכלול. אני רוצה לראות לא רק שכר טרחת עורך-דין, אני רוצה לדעת מה הפיצויים עבור עוגמת נפש. אני רוצה פירוט. מי שישב עד גמר ההליכים בעבירות קשות ויצא זכאי מוחלט, לא מחמת ספק, זכאי מהיעדר אשמה, אני מבקש פיצוי, אני רוצה שהוא ירוויח מיליונים מהמדינה ששמה אותו בבית הסוהר.

תמי סלע:

	זה קשור לחוק.

יפעת רווה:

	את זה אפשר בתביעה אזרחית, לא יתנו את זה בהליך מהיר.

היו"ר אופיר פינס-פז:

	אני רוצה את זה בהליך מהיר.

יפעת רווה:

	נעשית היום עבודה על זה במשרד המשפטים.

היו"ר אופיר פינס-פז:

	רחל תורן, את מוכנה לכתוב לי חוק כזה?

רחל תורן:

	בשמחה. אפשר לשתף פעולה.

היו"ר אופיר פינס-פז:

	אני רוצה חוק ברור בהליך מהיר. מי שישב עד תום ההליכים, ובסוף יצא בזיכוי מהיעדר אשמה, אני מבקש פיצוי של מיליונים בהליך מהיר, לא בתביעה אזרחית, ולא שנים.

יפעת רווה:

	אין מי שמייצג פה את האוצר.

היו"ר אופיר פינס-פז:

	האוצר לא מעניין אותי, אני אציע הצעת חוק פרטית שלי, אתם לא תעשו את זה בחיים, אני הרי מכיר את המשרד. אין לי שום ציפיות שתעשו.

תמי סלע:

	הם בודקים היום את הסוגיה של הפיצויים.

היו"ר אופיר פינס-פז:

	הם יבדקו שלוש שנים.

	אני רוצה מדרג, יש גם זיכוי מחמת הספק.

תמי סלע:

	הסטנדרטים היום, שלא היה יסוד לאשמה או נסיבות אחרות, ואז בית-משפט יש לו שיקול דעת.

היו"ר אופיר פינס-פז:

	זה לא מספיק לי. אני רוצה מדרג, ועל זיכוי מוחלט, אין שאלה. הוא לא צריך ללכת שוב לבתי-משפט לתביעות אזרחיות, שזה שנים. מה פתאום? על סמך מה? אגב, אלה מקרים נדירים מאוד, זה כמעט לא קורה, אבל כשזה קורה לאדם אחד בשנה, צריך לתת לו את כל הכסף מיד.

רחל תורן:

	הסכומים נמוכים בתקנות הסניגוריה הציבורית, כי זה עובד על כמויות.

תמי סלע:

	זה רעיון אחר.

רחל תורן:

	סניגורים מקבלים כמות גדולה של תיקים, ואז על כל תיק הם מקבלים פחות, ואז זה לא נורא.

היו"ר אופיר פינס-פז:

	לא בא בחשבון, אני לא הולך לכיוון הזה.

רחל תורן:

	אני מסבירה לך את ההגיון למה הסכומים נמוכים.

היו"ר אופיר פינס-פז:

	אין קשר לסניגוריה, זה בכלל לא קשור לעניין הזה.

רחל תורן:

	באותה מידה אפשר להצמיד את זה לשכר של מנכ"ל משרד המשפטים או לכל דבר אחר.

יפעת רווה:

	בהחלט זה נעשה רק כעוגן.

תמי סלע:

	לכן כדאי להעתיק את הסעיפים, אבל לשנות את הסכומים.

היו"ר אופיר פינס-פז:

	תודה רבה. הישיבה נעולה.

הישיבה ננעלה בשעה 09:25





